Entisen sisäministerin Päivi Räsäsen (kd.) mielestä Pride-tapahtumasta on kehittynyt merkillinen moraalinen linjanjakaja.

Rane Aunimo

”Osallistumisesta Pride-juhlintaan tai sen tukemisesta vedetään johtopäätöksiä tasa-arvon, ihmisoikeuksien tai vähemmistöjen aseman kunnioittamisesta. Jos joku asettuu poikkiteloin, Setan joukot painostavat nopeasti polvilleen, perumaan puheet ja pyytelemään anteeksi”, kansanedustaja sanoo tiedotteessaan.

Räsänen väittää, että Pride-tapahtuman ympärille luotu suvaitsevaisuuden mielikuva on suuri harha.

”Todellisuudessa sateenkaaripolitiikka pyrkii askel askeleelta vaientamaan biologiseen todellisuuteen perustuvan näkemyksen naisena ja miehenä elämisestä. Se tavoittelee tilannetta, jossa sukupuoliperusteiseen avioliittoon pohjaavat näkemykset leimataan poliittisesti epäkorrekteiksi ja syrjiviksi. Tästä leimasta on kieltäydyttävä!”

Räsänen julistaa, että on erityisen surullista ja samalla säälittävää, että myös ”eräät kirkolliset tahot” tavoittelevat hyväksyntää marssimalla sellaisten arvojen puolesta, jotka ovat luterilaisen kirkon virallisen opetuksen, kristillisen ihmiskuvan ja Raamatun seksuaalietiikan vastaisia.